b'\n_START_ARTICLE_\nFruto Chamorro\n_START_PARAGRAPH_\nJos\xc3\xa9 Fruto Chamorro P\xc3\xa9rez (20. oktoober 1804 Guatemala \xe2\x80\x93 12. m\xc3\xa4rts 1855 Granada) oli Nicaragua s\xc3\xb5jav\xc3\xa4elane ja poliitik, 1853\xe2\x80\x931854 Nicaragua \xc3\xbclemdirektor ja aastail 1854-1855 esimene Nicaragua president.\n_START_SECTION_\nVarasemad eluaastad\n_START_PARAGRAPH_\nFruto Chamorro s\xc3\xbcndis aastal 1804 Guatemalas. Tema ema oli Josefa P\xc3\xa9rez, tema isa aga Pedro Jos\xc3\xa9 Chamorro Arg\xc3\xbcello, kes tegutses Guatemalas Hispaania s\xc3\xb5jav\xc3\xa4e leitnandina. Hiljem suundus ta Granadasse, kuna sai seal s\xc3\xb5jav\xc3\xa4eteenistuse eest suure latifundiumi omanikuks. Seal abiellus ta Josefa Margarita Alfaro Monterrosoga ja neil s\xc3\xbcndis kuus last. Aastal 1824 tunnistas ta Jos\xc3\xa9 Fruto P\xc3\xa9rezi oma pojaks ja see sai nimeks Jos\xc3\xa9 Fruto Chamorro P\xc3\xa9rez._NEWLINE_Fruto Chamorro oli abielus Mercedes Avil\xc3\xa9sega, neil oli ka kaks poega: Pedro Joaqu\xc3\xadn Chamorro ja Fernando Chamorro._NEWLINE_Isa surma j\xc3\xa4rel sai Fruto Chamorrost oma poolvendade ja pool\xc3\xb5dede eestkostja. Seal astus ta konservatiivse Partido Legitimista ridadesse. Aastal 1836 sai temast parlamendiliige. Aastal 1842 tehti katse taastada  Kesk-Ameerika \xc3\x9chendprovintsid ja Fruto suundus selle s\xc3\xb5jav\xc3\xa4gede \xc3\xbclemjuhatana San Migueli. Aastal 1845 sai temast finantsminister._NEWLINE_4. augustil 1851 korraldas kindral Jos\xc3\xa9 Trinidad Mu\xc3\xb1oz Fern\xc3\xa1ndez koos Pablo Buitrago y Benaventega riigis s\xc3\xb5jav\xc3\xa4elise put\xc5\xa1i, mille tagaj\xc3\xa4rjel Jos\xc3\xa9 Laureano Pineda Ugarte pages Hondurasesse. Le\xc3\xb3ni cabildo seadis seepeale koos Nicaragua parlamendiga riigipea ametisse Justo Abaunza. \xc3\x9clemdirektoriks kuulutas end ka Hondurasesse pagenud Pineda ja lisaks veel Jos\xc3\xa9 Francisco del Montenegro Granadas. Kuni sama asta 11. augustini nimetas Pineda end \xc3\xbclemdirektoriks paguluses, seej\xc3\xa4rel aga lihtsal \xc3\xbclemdirektoriks._NEWLINE_Hondurase president Juan Lindo asus Pinedad toetama ja see naasis Hondurase v\xc3\xa4gede toetusel Nicaraguasse, asudes Le\xc3\xb3ni piirama. Tema v\xc3\xa4gesid juhatas Fruto Chamorro. Pineda oli v\xc3\xb5idukas ja see s\xc3\xb5da tagas Frutole Granada konservatiivide toetuse.\n_START_SECTION_\nNicaragua riigipea\n_START_PARAGRAPH_\nAastal 1853 sai Fruto Chamorrost Nicaragua \xc3\xbclemdirektor. J\xc3\xa4rgmise aasta jaanuaris kutsus ta kokku parlamendi, et Nicaragua seadusi muuta, aga Le\xc3\xb3ni liberaalid selles ei osalenud. M\xc3\xa4rtsis kuulutas ta end Nicaragua esimeseks presidendiks. Liberaalid kahtlustasid, et see on katse t\xc3\xb5sta konservatiivne oligarhia t\xc3\xa4ielikult v\xc3\xb5imule. Nii valisid nad mais 1854 Francisco Castell\xc3\xb3n Sanabria uueks Nicaragua \xc3\xbclemdirektoriks. _NEWLINE_Aastal 1853 saatis Fruto Chamorro mitmed liberaalse partei liikmed - Francisco Castell\xc3\xb3n Sanabria, M\xc3\xa1ximo Jereze, Mateo Pineda ja Jos\xc3\xa9 Mar\xc3\xada Valle ehk El Chel\xc3\xb3niga maalt v\xc3\xa4lja. Hondurases viibides relvastusid nad sealse presidendi Jos\xc3\xa9 Trinidad Caba\xc3\xb1ase kaitse all ja suundusid siis Fonseca lahes asuva Isla del Tigre ja El Realejo sadamalinna kaudu tagasi kodumaale. Seej\xc3\xa4rel suundusid nad Le\xc3\xb3ni peale. Fruto Chamorro j\xc3\xa4ttis selle liberaalide keskuse neile ja taganes ise Granadasse._NEWLINE_Aastal 1854 s\xc3\xb5lmisid M\xc3\xa1ximo Jerez ja Francisco Castell\xc3\xb3n Sanabria  lepingu USA s\xc3\xb5jav\xc3\xa4elase Byron Colega, kes lubas nende toetuseks 200 meest. Selle s\xc3\xb5jasalga juhiks sai William Walker. Granada piiramise eel (1. juunil 1854) valis Fruto Chamorro oma kohuset\xc3\xa4itjaks Jos\xc3\xa9 Mar\xc3\xada Estrada, kes suutis linna liberaalide r\xc3\xbcnnakute eest edukalt kaitsta. Fruto Chamorro ise t\xc3\xb5mbus tagasi oma pere valdustesse, kus ta 12. m\xc3\xa4rtsil 1855 d\xc3\xbcsenteeriasse suri. Nominaalselt j\xc3\xa4i ta siiski kuni surmatunnini riigi presidendiks.'